出郊以江路野梅香爲韵得路字
作者：馮時行
朝代：宋

paragraphs: 居然麋鹿性，疏散疾已痼。
杖策城東門，曠景引閒步。
日正摇江影，春已暖沙路。
疏梅忽相值，與我如有素。
清芬煦嚴律，玉骨洗寒露。
頗復動詩興，况乃有酒戶。
與君嗅花飲，飲罷爲花賦。
攬此冰雪姿，裁作山間句。
更得雙南金，何遜似風度。
夷融興未愜，短景不少駐。
呼僮扶步歸，要折花無數。